
ProME MINISTER 


Evelyn Wever-Crves 


PROME MINISTER A FELICITA KIWANIS CLUB 
OF SAN NICOLAS CU E BUNITA EVENTO 
"RAISING PRINCESSES INTO QUEENS" 

Prome Minister Evelyn Wever - Croes a forma parti di e evento 
“Raising Princesses' Into Queens cu a tuma luga diasabra 
mainta na Filomena College. Un programa organisa door di 
Kiwanis Club of San Nicolas cu e meta pa empodera muchanan 
muhe hoben pa logra nan potencial y converti nan mes den un 
Reina. 


Prome Minister Wever - Croes a expresa cu e tabata un honor 
pa asisti e evento y a gradici Kiwanis Club of San Nicolas pa 
e oportunidad ricibi pa dirigi palabra na e grupo di 69 mucha 
muhe hoben. Prome Minister a conta nan un tiki di su mes y 
tambe a haci uzo di e oportunidad pa empodera nan pa nan 
por ta exitoso. 


“Nos sa cu tur mucha muhe ta prinses caba y ohala nos por 
duna nan e habilidad y hermantnan cu nan mester pa di 
berdad nan converti nan mes den reina. No reina di beyesa 
so, sino mas bien reina den realisa nan propio potencial y 
deseo. E ta importante pa cada hoben fiha nan meta den bida 
y ta consciente cu cosnan por pasa y meta por cambia, pero 
importante no ta con bo a cay sino con bo a lanta bek cu e 
mesun animo pa sigui bay dilanti,” Prome Minister Wever - 
Croes a expresa. . 


Premier Wever - Croes atermina felicitando Kiwanis Club of San 
Nicolas y Filomena College cu e bunita iniciativa expresando 
cu sigur esaki ta algo cu mester aplica generalmente den 
henter Aruba. 

Prome Minister Evelyn Wever-Croes: 
En conexion cu Siman di Archivo, 


PROME MINISTER HUNTO CU MINISTER DI 
CULTURA Y FUNARI A BISHITA ARCHIVO 
NACIONAL spinnin (ANA) 


“Un siman importante pa 
colecta loke nos kier pa 
wordo conserva pa nos 
futuro generacionnan por 
conoce kico ta e historia 
real di Aruba” 


Dialuna 6 di juni, Prome 
| Minister Evelyn Wever-Croes 
a compaña colega Minister 
di Cultura Xiomara Maduro y 
hunto cu Funari, na e apertura 
di Siman di Archivo na Archivo 
Nacional Aruba, (ANA). Prome Minister a expresa cu esaki 
tawata un mainta hopi ameno caminda el a haya e oportunidad 
tambe pa dirigi algun palabra di gratitud y sosten na e team di 
ANA y na Minister di Cultura. 


“Saliendo di e pandemia, poco poco cosnan ta bay mas na 
normalidad maske nos a cuminsa cana cu e mondkapje atrobe 
pero nos por sali ainda, comparti, nos por keiro poco y p'esey 
mi ta hopi contento cu e aña aki boso a organisa algo asina 
bunita y grandi. 


Ta importante pa nos archiva. Temponan ta bay hopi lihe, 
desaroyonan ta bay hopi line. Tempo mi yiunan tabata chikito, 
20 aña pasa nos tabata graba tur cos riba un video, e video 
cassettenan grandi cu awendia bon por haci nada mas cu nan. 


Kiermeen poco poco nos ta perde tur loke nos a pasa aden si 
nos no ta na tempo, P'esey e siman aki ta asina importante 
pa nos cada un para keto na kico nos kier pa colecta of trece 
akinan pa e wordo conserva pa nos futuro generacionnan por 
conoce kico ta e hsitoria real di Aruba. 


Danki na team di Archivo Nacional pa tur e trabou grandi cu 
boso ta haci den conserva historia di pais Aruba. Danki pa 
organisa e siman importante aki y danki tambe na Minister 
Xiomara hunto cu henter e ekipo di ANA pa haci e siman aki 
extra especial”. 


Prome Minister ta invita pueblo di Aruba participa na e evento 
3C-TRECE diasabra 11 di juni, pa nos COLECTA, CONOCE y 
CONSERVA material historico pa Aruba. 

Prome Minister Evelyn Wever-Croes: 

PROME MINISTER PRESENTE NA E CEREMONIA DI 
DESVELACION DI PLAZA SAN JUAN PABLO II 
“Mi ta convenci cu ta e fe cu e pueblo tin ta loke ta yuda nos 
bay padilanti” 


s + 

Diasabra ultimo na Misa Pro Catedral San Fransisco, a tuma 
luga e inauguracion di e Plaza San Juan Pablo II. Prome 
Minister Evelyn Wever-Croes tawata presente na e ceremonia 
bunita aki y a expresa cu ta un honor p'e pa ta presente y 
representa loke Gobierno por a duna como aporte pa e plaza 
wordo realisa. Apenas 2 siman pasa a tuma luga e desvelacion 
di e bunita busto di Papa Juan Pablo Il cu a wordo traha pa nos 
artista local, señor Ciro Abath. 


“Papa San Juan Pablo ta un inspiracion pa tur, tanto Catoliconan 
y no Catoliconan y ohala den e temporada dificil cu nos ta 
pasando aden, ainda saliendo di e pandemia, cu e inspiracion 
cu nos Papa, nos Santo San Juan Pablo, por inspira nos den e 
retonan cu tin nos dilanti”, Prome Minister a expresa. 


Prome Minister a accentua cu Aruba tin un forsa inmenso, un 
resiliencia grandi. “E amor cu nos tin pa nos pais ta loke ta 
yudando nos. Pero si bo puntra ami, mi ta convenci, ta e fe cu 
pueblo tin ta loke ta yuda nos bay padilanti. Ohala cu e plaza 
aki cu ta carga su nomber, por inspira nos tur pa asina e fe por 
ta aun mas grandi, no solamente pa parokia di playa sino pa 
henter Aruba”. 


Prome Minister a gradici pastoornan presente, especialmente 
pastor di Oranjestad pa su dedicacion, su pasion den tur e 
trabou cu ta wordo haci pa engrandece e parokia y e fe catolico. 


“Dios bendiciona boso pa sigui cu e trabou bunita y importante 
cu bosonan ta haci. Nos mester realisa y mas ciudadano 
mester realisa cu realmente ta nos fe ta loke ta salba nos y nos 
fe ta locual lo yuda Aruba tambe pa bay padilanti”, tawata e 
palabranan cu Prome Minister Evelyn Wever-Croes a expresa 
na final di su discurso na e ocasion. 


Prome Minister ta gradici DOW y tur esnan cu a haci esaki 
posibel despues di a ricibi e peticion pa nombra e plaza na 
nomber di Papa San Pablo pa e trabou diligente cu a wordo 
haci. “Mi ta hopi contento cu di parti di Gobeirno nos por a haci 
e aporte chikito aki”. 

Prome Minister Evelyn Wever-Croes: 


ENTRANTE 15 DI JUNI 2022 POR APLICA PA VUT 


7 


Diamars 7 di juni, Prome Minister Evelyn Wever-Croes a 
anuncia cu Gobierno di Aruba ta trahando riba un areglo nobo 
di VUT. E areglo aki ta conta pa e ambtenaarnan cu ta den 
servicio di Gobierno. E areglo di VUT aki ta cuminsa dia 15 
di juni y lo tin un duracion di dos luna. Esaki ta un duracion 
pa esnan cu ta interesa por inscribi y aplica. Na momento cu 
un ambtenaar aplica, e por specifica ki tempo e lo kier tuma e 
VUT. 


AREGLO DI VUT: 

E VUT ta un areglo cu Gobierno ta ofrece na empleadonan 
publico y ta enfoca riba esnan cu tin un edad casi yegando 
na pensioen of otronan cu kier busca un trabou den sector 
priva. E ta un suma cu ta wordo paga mensualmente na 90% 
di salario durante e prome aña, 80% e di dos aña y 70% e di 
tres aña. Kiermeen pa tres aña e ambtenaar ta haya parti di su 
salario cu e tabata tin den Gobierno mientras e ta ahusta, bay 
den un negoshi nobo, ta bay otro caminda of ta warda pa por 
tuma pensioen. 


MAS FLEXIBEL: 

E VUT aworaki ta poco mas flexibel. Ta bay tin algun aplicacion 
na unda cu e ambtenaar lo por nota cu aworaki si ta posibel 
pa e aplica riba VUT loke cu no tabata posibel p'e den pasado. 
Importante si ta keda e conseho di hefe di departamento. 
Gobierno mester por confia cu e hefenan di departemento 
tin un bon bista kico ta bay pasa den su departamento. Mas 
importante cu Ministernan pasobra nan no tin voz den ken si y 
ken no ta haya VUT pasobra esaki ta regla pa politica ta poco 
leu di dje. E limitacionnan cu tabata tin den pasado, si ta ‘kader 


functies’, awor si ta posibel pa nan por tuma 
VUT. 


EXCEPCIONNAN PA ESNAN CU TA TRAHA 
DEN ENSEÑANSA: 

Tambe tin un areglo pa esnan cu ta traha den 
enseñansa cu tampoco tabata posibel pa haya 
VUT den pasado. Awor bou di cierto caso 
excepcional, ta bay ta posibel. Ta pensa akinan 
di personanan cu tin cierto edad of cantidad di 
aña di servicio of cu tin problemanan di salud 
y door di esey no por funciona mes bon mas. 
Ta logico cu no por habri VUT pa tur esnan den 
enseñansa pasobra ta importante mantene 
nos docentenan cu ta esunnan cu mester yuda 
nos educa nos hobennan na Aruba. 


“Nos ta trahando pa e VUT aki drenta na vigor 
otro siman diaranson dia 15 di juni. Si bo 
tin pensa di tuma VUT, bo tin 2 luna pa haci bo aplicacion 
indicando ki tempo bo ta desea di tume. 


DUDA? TUMA CONTACTO DU DRH: 

Si bo no ta sigur si bo kier tuma VUT of si bo no ta sigur si e ta 
combini bo, bo por tuma contacto cu Recurso Humano y nan 
lo yuda bo haci un calculacion di por ehempel cuanto aña di 
servicio mas bo tin y cuanto e suma ta cu bo por haya. Nan ta 
contesta tur bo preguntanan pa asina bo por tuma un decision 
balansa y basa riba informacionnan corecto. 


Cu esaki, Gobierno di Aruba ta purba baha nos gastonan di 
personal y ta duna esnan cu ta traha den departamentonan 
publico oportunidad pa cuminsa algo otro riba nan mes of den 
sector priva”, Prome Minister a duna di conoce. 


| 

2022 CU OPTIMISMO, 

A | POSITIVISMO Y 
DETERMINACION 
NOS TA LOGRA 


MINISTER 


Oe aduse 


MINISTER DI CULTURA XIOMARA MADURO 
PRESENTE NA EVENTO BAN TOPA CU NOS 
CAHANAN DI ORGEL DI ARUBA Y CORSOU 


Diadomingo atardi Minister Xiomara Maduro tabata presente 7 Ty <. 
na e evento Ban Topa Cu Nos Cahanan di Orgel di Aruba y 
Corsou na Papiamento restaurant. E evento aki ta ser organisa 
pa di 11 biaha caminda tabata tin 12 caha cu nan tocador cu 
a duna nan presentacion. Tambe riba e atardi aki, hunto cu sr. 
Arthur Kelly, Minister Maduro a toca un piesa di Caha di Orgel. 


E mandatario a pasa saluda tur esnan presente. A conta cu 
presencia di varios persona di Corsou cu a bini specialmente 
pa e evento aki, entre nan sra. Marilyn Alcalá-Wallé, kende den 
pasado tabata minister di Cultura di Corsou. Tabata un rato 
masha ameno. Un danki special na e organisadornan Sr. Nai 
Felicia y Sra. Silvia Tromp, como tambe na tur esnan cu nan 
caha di orgel a duna presentacion ayera. Danki pa mantene e 
tradicion di Caha di Orgel bibo. Un danki tambe na Papiamento 
Restaurant pa nan sosten pa realiza e bunita evento aki. 

Continuacion MINISTER DI CULTURA XIOMARA MADURO PRESENTE NA EVENTO.... 

MONUMENTENBUREAU TA GRADICI 
FUNDACION KAPEL BETHANIA CU E 
RECONOCIMENTO 


Monumentenbureau ta gradici Fundacion Kapel Bethania cu e 
Certificado di reconocimento. 

Recientemente tabatin un santo sacrificio di misa den e kapel 
unico aki. Despues di misa Fundacion Kapel Bethania a 
reconoce diferente persona y instancia cu un manera of otro a 
copera na e kapel aki. Monumentenbureau tabatin e tarea di 
proteha henter e interior di e kapel y awor ta forma parti di e 
klooster cu ta un monumento proteha. For di aña 2010 Noord 
2 , conoci tambe como ‘Klooster” banda di Imeldahof ta un 
monumento proteha. 


E compleho ta consisti di un “Klooster y un Kapel“ y a wordo 
construi entre 1954 pa 1958. E Klooster y Kapel a wordo usa 
door di e zusters di Dominicanessen. Misa Katholico tabata 
duna hopi atencion na nos muchanan y Madre superior Imelda 
di Dominicanessenzusters di Bethanié a bin Aruba na fin di 
aña 1951 pa prepara un instituto pa cuida y educa e muchanan 
hoben. Madre superior Imelda y e zustersnan (Theresia Verwey, 
Lidwina van de Putten, Imelda Blom, Rosita Rens, Magdalena 
Knippenberg, Maria Carres y William van Leeuwen) a guia e 
construcion di e instituto cu a cuminsa riba 4 di januari 1954. E 
Klooster a keda cla na november 1958. Na aña 2021 e interior 
di e kapel a keda protehi. 


Monumentenbureau ta felicita Fundacion Kapel Betenia cu e 
bon trabao cu nan ta eherciendo riba e kapel historico aki. 


Cu orguyo e certificado aki ta otorga na 


v Monunenlenbiizeni y 


pa bo aporte y aprecio di curason na Fundacion Kapel di Bethania 


2 di juni 2022 < 


Masha danki 

Relaciona cu Siman di Archivo 


ALUMNONAN DI 6DE KLAS COLEGIO 
CONRADO CORONEL A BISHITA ARCHIVO 
NACIONAL ARUBA 


Diamars mainta personal di Archivo Nacional Aruba a ricibi 
alumnonan di 6de klas di Colegio Conrado Coronel. Esaki ta 
relaciona cu Siman di Archivo y Campaña 3-C, TRECE. E 
alumnonan hunto cu juffrouw y meneer a haya un recorido 
den e Exposicion “Aruba den Machin di Tempo”, caminda e 
alumnonan por a wak un colecion unico di potretnan di e Aruba 
di antes y e ubicacion actual, aña 2022, di unda e potret a 
wordo tuma den pasado. 


Asina e alumnonan a wak e historia y desaroyo di Aruba. Tambe 
a presenta un video na e muchanan di tempo di refineria Lago 
cual a crea hopi cupo di trabao pa hendenan y asina nos pais a 
desaroya grandemente. A sigui cu un splicacion con e proceso 
na momento cu ricibi documentonan, e trabao con pa warda, 
cuida y proteha e archivo cu tin balor historico. A splica e 
alumnonan con e proceso ta pa restaura buki y documentonan 
cu balor historico. Por ultimo a duna e alumnonan un splicacion 
riba “stamboom” familiar. 


E alumnonan y docentenan a keda masha contento di por a 
bishita Archivo Nacional Aruba y conoce mas di nos archivo 
nacional. Archivo Nacional Aruba kier a gradici Colegio 
Conrado Coronel pa e bishita y Ministerio di Cultura pa a 
facilita e bishita. 


EXPOSICION: ME 
ARUBA, DEN 


AÑA DI INVERSION: 
Y OPORTUNIDAD 

Diabierna ultimo, dia 3 di juni 2022, Minister Geoffrey Wever di 
Asuntonan Economico, Comunicacion y Desaroyo Sostenibel 
tabata den Parlamento padefende e concepto diley diregulacion 
di credito na consumidor, esta e ‘ontwerp-Landsverordening 
regeling consumentenkrediet' (LCK). Parlamento a aproba e 
LCK cu 15 voto na fabor y 1 voto contra. E LCK ta stipula 
condicionnan ora di otorga credito di placa, credito di bienes of 
ora di empeña articulonan. 


Credito di placa ta encera ora un dunador di credito ta fia e 
consumidor un suma di placa cu e consumidor mester paga 

bek den un termino determina, mas interes. Nos ta papia di 
credito di bienes ora un consumidor ta cumpra articulonan riba 
credito cu e obligacion pa paga e balor di e articulonan aki 
poco-poco, den un periodo deteremina, mas interes. Empeño 
di articulonan ta ora e consumidor ta duna un cas di empeño 
(‘pawn shop’) articulonan pa cual e consumidor ta ricibi un 
suma di placa. Den caso cu e consumidor no paga e suma di 
placa fia bek, e ta perde propiedad di e articulo. Den hopi caso 
ta trata productonan di hopi balor manera hoya of herencia di 
famia. 


Na Aruba credito cu interes excesivo (‘woekerrente’) ta wordo 
otorga na consumidornan den gran escala. Den e casonan aki 
hopi biaha mas placa ta wordo fia na e consumidor cu e ta apto 
pa paga bek sin cu esaki ta trece otro obligacionnan financiero 
den peliger (‘overkreditering’). Den mayoria caso e consumidor 
ta encontra su mes den un circulo vicioso door cu cada bes e 
ta fia placa pa paga prestamonan anterior. E pago di debenan 
a bira pa hopi hende un parti fijo (y grandi) di e patronchi di 
gastonan. Mescos ta conta pa e compra di articulo riba credito 
y acuerdonan cu ‘pawn shops’. E desaroyo aki no solamente 
tin consecuencia negativo financieramente pa e consumidor, 
pero tambe pa su condicion mental. 


Pa e motibo aki Minister Wever ta haye necesario pa regula e 
forma con ta duna credito na e consumidor. Esaki por sosode 
door di entre otro pone un maximo na e porcentahe di interes 
riba e credito y door di stipula regla pa evita exceso di credito. 
Pa cu esaki e dunadornan di credito mester trata un peticion di 
credito di manera mas diligente door di haci un investigacion 
di e situacion financiero di e consumidor pa determina si e 
credito cu ta wordo pidi ta apropia pa e consumidor mirando 
su situacion financiero. Pa logra esaki e registracion di credito 
pa e consumidor na Aruba ta indispensabel. 


Diamars 7 Juni 2022 


Continuacion E LEY DI REGULACION DI CREDITO NA E CONSUMIDOR.... 


Na maart 2022 e LCK a wordo trata den Parlamento pa prome 
biaha. E momento eynan Minister Wever a pidi pa schorsing 
di e reunion door cu e tabata di opinion cu e concepto tabata 
falta mas “body” y instrumentonan esencial pa refleha 
completamente e proteccion di e consumidor. Asina e concepto 
anterior tabata stipula cu na momento cu tin violacion di 
porcentahe di e interes maximo, e consumidor lo por a pidi 
hues pa anula e contrato. E stipulacion aki lo a trece cune cu 
un grupo di cuidadano, cu no tin conocemento legal, lo mester 
a paga un abogado of otro consehero huridico pa haci e caso 
pa nan. 


Banda di esaki, den caso cu e contrato wordo anula, e 
consumidor lo mester a paga bek ful e suma cu ya caba ela fia 
den un solo biaha of paga ful e suma di e articulo cu ela haya 
pa usa. Minister Wever no ta haya esaki un proteccion husto 
pa e ciudadano cu ya caba ta encontra su mes den situacion 
financiero dificil. Na lugar di esaki Minister Wever a regla cu 
den caso di violacion di entre otro e porcentahe di interes 
maximo, e suma cu e consumidor a paga riba e maximo, ta 
sin base legal ('onverschuldigd betaald’). Den e caso aki e 
consumidor por simplemente manda un carta na e dunador di 
credito den cual e consumidor ta indica cu e no ta bai (sigui) 
paga e interes cu a wordo cobra riba e porcentahe di interes 
maximo y cu e dunador di credito mester paga bek tur pago cu 
e consumidor por a haci caba a base di e porcentahe di interes 
riba e maximo. 


E porcentahe di interes maximo no a wordo stipula ainda. 
Pa esaki Minister Wever a laga haci un prome investigacion 
independiente den cual ta tene cuenta cu diferente aspecto, 
entre otro cu e rendabilidad di e negoshi di e dunador di 
credito. Minister Wever ta desea pa mas investigacion wordo 
haci tocante esaki pa proteha tanto e interes di e consumidor 
contra un interes di credito excesivo, como e posibilidadnan pa 
e dunador di credito pa nan negoshi ta rendabel. 


Banda di e autoridad pa stipula un porcentahe di interes 
maximo, e LCK ta duna autoridad na Minister encarga cu 
Asuntonan Economico pa stipula e suma maximo cu por cobra 
na ‘late payment fees’, na ‘early payment fees’ y tambe na 
e suma cu por cobra na gastonan di incasso den caso cu e 
consumidor no ta cumpli cu su obligacionnan di pago. 


Siguientemente lo sigui cu e fase di ratificacion di e LCK. 
Pa esaki por drenta na vigor lo mester stipula algun norma 
di ehecucion. Den e cuadro aki Minister Wever te remarca 
cu ya caba Banco Central a prepara e prome concepto di e 
‘ministeriéle regeling’. Minister Wever ta positivo pa mira cu 
tanto coalicion como fraccion di AVP y fraccion di MAS a aproba 
e ley cu ta na beneficio di e consumidor. E introduccion di e 
LCK, esta e Landsverordening regeling consumentenkrediet, 
lo ta un paso importante den proteccion di e consumidor contra 
“woekerrente” y exceso di credito. 

2022 ENFOCANDO 
yorortunioas | RIBA E 
BIENESTAR 
DI CADA FAMIA.< 


DIASABRA 4 DI JUNI 2022 A TUMA LUGA E 'TAKE 
OVER’ OFICIAL DI PLANTA RECIP IV DOOR DI 
SECTOR DI PER DI WEB A 


E take over a encera cu Wärtsilä, e partner strategico den e 
proyecto aki, prome a entrega e planta nobo na Projectbureau 
di WEB. Projectbureau riba su turno a entrega e planta 
oficialmente na sector di Produccion. Esaki tawata un 
momento historico significante, ya cu di e forma aki + 64 aña 
di produccion di energia termico ta yegando su final. Despues 
cu baha y desmantela e planta di boilernan completamente 
den di dos mitar di aña, WEB lo produci energia electrico 
uzando solamente motornan RECIP y sistemanan di energia 
renovabel. 


Cu e ‘take over’ aki, WEB a tuma un paso mas pa por cumpli 
cu su obhetivo strategico di baha su produccion cu energia 
fosil te 50% y produci e otro 50% cu energia renovabel. Esaki 
ta contribui na WEB su vision di ta mas limpi, mas berde y 
liber di heavy fuel oil. Un PABIEN na e teamnan di coleganan 
di diferente departamento, hunto cu e team di Wärtsilä pa 
tremendo teamwork y dedicacion. 

CONDECORACION REAL 
ARUBA 
2023 

www.gobierno.aw 
www.overheid.aw 
Ta ricibi www.government.aw 
peticionnan pa aña 
2023 entrante dia 5 mei 2022 
E ultimo dia pa entrega peticionnan 
ta dia 25 juli 2022 


PA MAS INFORMACION POR YAMA OF MANDA E-MAIL: 


sra. F.Perez-Lopez tel: 583-8425 | sr. V. Frank tel: 740-7071 | condeco.aruba@gmail.com 

EXPRODESK TA FINALISA E PROYECTO DI 
“EMPOWERED WOMEN EXPORTERS’ CU 


ENTREGA DI CERTIFICADO 


‘Empowered Women Exporters'ta un proyecto cu Departamento 
di Asuntonan Economico, Comercio y Industria y su unidad 
Exprodesk, den colaboracion cu Sra. Taiana Mora di NEX 
Consulting. E proyecto aki a start na juli 2019 y a consisti di 
4 stap, y despues di casi 3 aña, diabierna ultimo dia 3 di juni 
2022, un grupo di seis dama y un cabayero a finalisa esaki 
exitosamente y asina ricibi nan certificado for di Minister di 
Economia, Comunicacion y Desaroyo Sostenibel, Sr. Geoffrey 
Wever. E participantenan cu a ricibi nan certificado durante e 
ceremonia teni na Aruba Ocean Villas, ta Srta. Valeria Gomez, 
Sra. Suzy Maduro, Sra. Sharina Gumbs, Sra. Vanessa 
Hollander, Sra. Virginia Rasmijn, Sra. Osyth Henriquez y Sr. 
Dave Martinus. 


E meta di e proyecto di ‘Empowered Women Exporters’ ta pa 
empodera, educa y guia empresarionan femenina na Aruba pa 
por exporta nan producto of servicio pa medio di varios training, 
tayer y seminario. Despues di a sigui e trainingnan aki, e grupo 
di shete participante a dicidi pa forma un aliansa strategico pa 
intercambia di experiencia, yuda y sostene otro den diferente 
proyecto. Atrabes di e trainingnan e participantenan a traha un 
ExportAction Plan pa exporta nan producto of servicio. Den stap 
4e grupo diprofesionalnan aki a pasa door di un ‘Implementation 
Lab’ na unda nan tawata tin e reto pa no solamente aplica loke 
nan a siña pero tambe prepara pesentacionnan pa yuda otro 
profesionalnan femenino pa expande nan negoshi. Durante 
e pandemia, e participantenan di e proyecto aki a duna bek 
na comunidad y asisti hopi negoshi local cu e proyecto “We're 
Open for Business’. 


Proyectonan manera ‘Empowered Women Exporters’ ta 
contribui na e desaroyo di economia di Aruba. Ora un pais ta 
exporta producto of servicio, e actividad aki ta trece placa pae 
pais cu e resultado cu e GDP ta subi cu e exportacion. Ademas 
exportacion ta crea mas produccion, mas empleo y entrada. 
‘Empowered Women Exporters’ ta funcionando manera un 
‘business incubator’, aunke e no ta esaki oficialmente, pero 
e participantenanan ta comparti nan experiencia cu otro, ta 
sostene otro, ta partner cu otro den diferente otro proyectonan 
y ta promove asina e ‘entrepeneurship’. 


Exprodesk ta gradici tur participante di e proyecto 'Empowered 
Women Exporters' pa nan iniciativa pa sostene otro den e mundo 
di negoshi y exportacion. Exprodesk kier a invita tambe tur otro 
comerciante local cu ta interesa pa expande nan negoshi y 
cu lo kier sa mas con nan tambe por exporta nan producto 
of servicio den futuro, pa like e Facebook page di Exprodesk 
door cu nos tin mas training interesante programa e aña aki pa 

asiti nos empresarionan pa discubri diferente oportunidadnan 
y posibilidadnan pa inova, adapta nan ‘business model’ y sigui 
crece. Tambe Exprodesk lo organisa e afia aki ‘Export Week 
2022: Conquering New Horizons’ cu lo ta di 27 di juni pa 1 di 
juli 2022. 


Pa mas informacion over di ‘Export Week 2022: Conquering 
New Horizons’, por tuma contacto cu sra. Sharon Meijer via: 
s.meijer@deaci.aw 


DESPUES DI TEMPONAN DIFICIL 
CU NOS A PASA ADEN, 
NUNCA NOS MESTER LUBIDA 
E FORSA IMPRESIONANTE, 

E RESILIENCIA Y SOLIDARIDAD 
CU NOS A MUSTRA OTRO COMO 
CIUDADANO, FAMIA Y 
COMO PARTI DI E COMUNIDAD MUNDIAL. 
HUNTO NOS MESTER ACTUA, INNOVA, 
ADAPTA Y AVANSA Y 
RECONSTRUI NOS PAIS. 


20 AÑA DI 


INVERSION Y 
22 OPORTUNIDAD 


